കേരളത്തിലെ ഭൂവിനിയോഗവും കാലാവസ്ഥാ മാറ്റവും ഭൂവിനിയോഗത്തിലുണ്ടാകുന്ന ഏതൊരു മാറ്റവും സൂക്ഷ്മകാലാവസ്ഥയെ സ്വാധീനിക്കും. ജലഭക്ഷ്യ സുരക്ഷയെയും ആരോഗ്യത്തെയും ഇല്ലാതാക്കും. മഴയുടെ വ്യതിയാനവും മരുവത്കരണ ലക്ഷണങ്ങളും കേരളത്തിലും കണ്ടുതുടങ്ങിയിരിക്കുന്നു. കണികൊന്നകള്ക്ക് കാലം മാറുന്നതും തവളകള് ചത്തൊടുങ്ങുന്നതും അനവസരത്തില് നാട്ടില് മയിലിറങ്ങുന്നതും നാം കാണാതെ പോകുന്നു. നല്ല വേനലില് കാടുകളില് നിന്ന് മൃഗങ്ങള് നാട്ടിലേക്കിറങ്ങുന്നതും കേരളത്തിലെ കാഴ്ചയായി മാറുന്നു. ഭൂവിനിയോഗത്തിലുണ്ടാകുന്ന അതിഭീകരവും ഭയാനകവുമായ മാറ്റം കൂടിയാണ് കേരളത്തിലെ കാലാവസ്ഥയെ തകര്ക്കുന്നത്. ഒരു ഹെക്ടര് വനം മുപ്പതിനായിരം ഘനകിലോമീറ്റര് മഴയെയും ഒരു ഹെക്ടര് വയല് മൂന്നുലക്ഷം മീറ്റര് മഴയെയും ഉള്ക്കൊള്ളും. കേരളത്തില് 73 ശതമാനവും വനപ്രദേശമായിരുന്നെങ്കില് ഇപ്പോഴത് 27.83 ശതമാനമായി കുറഞ്ഞുവെന്നാണ് ഔദ്യോഗിക കണക്കുകള് സൂചിപ്പിക്കുന്നത്. ഇവയില് സംരക്ഷിതവനവും കരുതല് വനവും വരുമെന്നു മാത്രമല്ല പ്ലാന്റേഷന്, ജനവാസമുളള സ്ഥലങ്ങള് എന്നിവ പോയിട്ട് യഥാര്ത്ഥ വനം 10 ശതമാനമേ വരൂ എന്നാണ് ഔദ്യോഗിക കണക്കുകള്. 196162 കാലഘട്ടത്തില് 7.53 ലക്ഷം ഹെക്ടര് വയല്കൃഷി ചെയ്തിരുന്നത് 201112 കാലയളവാകുമ്ബോള് 2,08,160 ഹെക്ടറായി കുറഞ്ഞതും നാം കാണുന്നില്ല. കേരളത്തിനാവശ്യമായ 40 ലക്ഷം ടണ് അരി പ്രതിവര്ഷം വേണ്ടിടത്ത് എട്ട് ലക്ഷം ടണ്ണായി കുറഞ്ഞു. വയലുകളുടെ വൃഷ്ടിപ്രദേശത്തെ ജലലഭ്യതയിലുണ്ടായ കുറവും ആവാസവ്യവസ്ഥയിലുണ്ടായ മാറ്റവും കാലാവസ്ഥയെ കാര്യമായി ബാധിച്ചിട്ടുണ്ട്. ഇക്കഴിഞ്ഞ ദശകങ്ങളിലായി 76 ശതമാനം കുറവാണ് നെല്കൃഷിയിലുണ്ടായത്. നഗരവത്കരണത്തിന്റെയും വാഹന ഉപയോഗത്തിന്റെയും കെട്ടിട വര്ദ്ധനവിന്റെയും കാര്യത്തിലുണ്ടാകുന്ന വര്ദ്ധന അന്തരീക്ഷത്തിലെ കാര്ബണ് ഡൈഓക്സൈഡിന്റെ അളവ് വര്ദ്ധിപ്പിക്കും. അവ ഏറ്റെടുക്കാനാകട്ടെ ആവശ്യമായ പച്ചപ്പും നാം ഇല്ലാതാക്കിയിരിക്കുന്നു. നഗര ഭൂവിനിയോഗ ക്രമങ്ങള് നശിപ്പിക്കുന്നത് കാര്ഷിക, ഉത്പാദന, ജലസ്വാശ്രയമേഖലകളെ തന്നെയാണ്. കേരളത്തിലെ നഗരവത്കരണം അതിവേഗം പുരോഗമിക്കുകയാണ്. 2001 ലെ സെന്സസ് പ്രകാരം 23 ശതമാനമാണ് നഗരവത്കരണമെങ്കില് 2011 ല് അത് 50 ശതമാനത്തിലേറെയാണെന്നും 2030 ല് കേരളത്തിന്റെ 80 ശതമാനവും നഗരസ്വഭാവമുള്ളതുമാകുമെന്നും നിഗമനങ്ങളുണ്ട്. നഗരവത്കരണത്തിന്റെ ഭാഗമായി കാര്ഷിക ഭൂവിനിയോഗമാണ് മാറുന്നത്. മാത്രമല്ല പച്ചപ്പുകള് വ്യാപകമായി നശിപ്പിക്കപ്പെടുകയും ചെയ്യും. അതോടൊപ്പം ടാറിടുന്ന റോഡുകളും ഉയരുന്ന കോണ്ക്രീറ്റുവനങ്ങളും കൂടിയാകുമ്ബോള് അര്ബന് ഹീറ്റ് സിംഡ്രോമെന്ന നഗരചൂട് വര്ദ്ധന പ്രതിഭാസത്തിന്റെ പ്രധാന കേന്ദ്രമായി കേരളവും മാറുന്നു. മഴയിലുണ്ടാകുന്ന ഏറ്റക്കുറച്ചിലുകള് വെള്ളപ്പൊക്കവും വരള്ച്ചയും സൃഷ്ടിക്കുമെന്നു മാത്രമല്ല നിരവധി രോഗങ്ങളും കൊണ്ടുവരും. മാറുന്ന കാലാവസ്ഥയോട് പ്രതികരിക്കാനാവാത്ത നിലയില് രോഗാതുരതയും വര്ദ്ധിക്കുന്നു. മിശ്രിത വിളകളില് നിന്നും ഏകവിളകളിലേക്കും ഹ്രസ്വകാല വിളകളില് നിന്ന് ദീര്ഘകാലവിളകളിലേക്കും നാം മാറിയപ്പോള് കാലാവസ്ഥയ്ക്കും വ്യത്യാസമുണ്ടാകുന്നു. മണ്ണിളക്കിയും പുതയിട്ടും ഇടയ്ക്കിടെ മണ്ണു ജലസംരക്ഷണ പരിപാടികളും നടപ്പിലാക്കി മഴയെയും മണ്ണി നെയും സംരക്ഷിക്കുന്ന ഭൂവിനിയോഗ രീതികളുണ്ടായിരുന്നപ്പോള് ജലലഭ്യ തയും ഏറെയായിരുന്നു. കാര്ഷിക ഭൂവിനിയോഗ രീതികളില് മാറ്റുമുണ്ടായപ്പോള് മണ്ണില് കൂടുതല് ജലാംശമില്ലാതായി. മണ്ണിന്റെ ജലശേഷി കുറയുകയും ചെയ്തു. നല്ല മഴ ലഭിച്ചാലും മഴയൊന്നു മാറിയാല് ജലക്ഷാമവും ചൂടും ഇപ്പോള്ത്തന്നെ നാം അറിയുന്നുണ്ട്. ലോകത്തിലേറ്റവും കൂടുതല് മഴ ലഭിച്ചിരുന്ന ചിറാപുഞ്ചിയിലും മൗന്സിറാമിലും സമഗ്രമായ ജലസംരക്ഷണം നടക്കാതിരുന്നതിനാല് മഴ മാറുമ്ബോള് രൂക്ഷമായ ജലക്ഷാമം അനുഭവപ്പെടുന്നുണ്ട്. എത്ര മഴ ലഭിച്ചുവെന്നതല്ല ജലസുരക്ഷയെ നിര്ണ യിക്കുന്നത്. ലഭിക്കുന്ന മഴയെ കരുതുന്ന ഭൂവിനിയോഗവും ജലസ്രോതസുകളുടെ സംരക്ഷണവുമാണു പ്രാധാനം. നമുക്ക് ഭൂമി ഒരു ചരക്കാണ്. വില്പ്പന വസ്തുവും പരമാവധി ലാഭവും മാത്രം. വീടുമായാല് പിന്നെ മറ്റൊന്നിനും ഭൂമി ഉപയോഗിക്കില്ല. കാര്ഷിക വിള ഭൂവിനിയോഗം ക്രമാനുഗതമായി കുറഞ്ഞു വരുന്നു. എല്ലാറ്റിനെയും ലാഭ നഷ്ടവരവു ചെലവ് ബാധ്യത പട്ടികയില്പ്പെടുത്തി കണക്കെടുക്കാന് മലയാളി പഠിച്ചു തുടങ്ങിയത് ഭൂവിനിയോഗത്തില് മാറ്റം വരുത്തിയതുമുതലാണ്. കീടനാശിനിയും രാസവളവുമെല്ലാം ലാഭനഷ്ടങ്ങളുടെ ചേരുവകളായപ്പോള് ഇല്ലാതായത് ഏറ്റവും ശാസ്ത്രീയമായിരുന്ന ഭൂവി നിയോഗ രീതികളാണ്. ഭൗതികഘടകങ്ങളായ മണ്ണ്, മലകള്, കുന്നുകള്, താഴ്വരകള്, തീരദേശങ്ങള്, പര്വ്വതങ്ങള്, വയലുകള് എന്നിവയിലുണ്ടാകുന്ന ഓരോ മാറ്റവും മനുഷ്യരുടെ മറ്റു വികസന മേഖലകളെയും ബാധിക്കും. കാര്ഷിക വിളകളിലുണ്ടായ മാറ്റം നമ്മുടെ സംസ്കാരത്തെയും മാറ്റി . ഭൂവിനിയോഗ രീതികളിലുണ്ടാകുന്ന മാറ്റം സൂക്ഷ്മകാലാവസ്ഥയെ നിശ്ചയിക്കുന്നതോടൊപ്പം ജീവിതത്തിന്റെ സമസ്ത മേഖലകളെയും ബാധിക്കും.